Predkladacia správa

       Uznesením vlády SR č. 1034 z 18. septembra 2002 bol schválený rokovací poriadok Výboru pre obranné plánovanie (ďalej len „výbor“), ktorý bol vypracovaný v súlade s ústavným zákonom číslo 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu. Z dôvodu, že Národná rada Slovenskej republiky 4. februára 2004 schválila zákon číslo 110/2004 Z. z. o fungovaní Bezpečnostnej rady Slovenskej republiky v čase mieru, vznikla potreba novelizácie Rokovacieho poriadku výboru najmä v oblasti zásad činnosti a zloženia výboru.
       Vo svojej činnosti sa výbor riadi všeobecne záväznými právnymi predpismi, uzneseniami Bezpečnostnej rady Slovenskej republiky a uzneseniami vlády Slovenskej republiky. Výbor svojou činnosťou nenahradzuje zodpovednosť ministerstiev a ostatných ústredných orgánov štátnej správy za plnenie úloh obrany štátu.
       V súčasnosti výbor tvoria predseda, podpredseda a ďalší členovia. Predsedom výboru je zástupca ministerstva obrany navrhnutý ministrom obrany Slovenskej republiky a schválený Bezpečnostnou radou Slovenskej republiky. Ďalších členov výboru schvaľuje na návrh ministrov, vedúcich ústredných orgánov štátnej správy a guvernéra národnej banky Slovenska,  Bezpečnostná rada Slovenskej republiky. Podpredsedom výboru je člen, ktorého poverí predseda výboru.
       Za činnosť výboru zodpovedá jeho predseda.
       Rokovania výboru sú zamerané na posudzovanie zásadných otázok zabezpečenia obrany štátu, činnosti ozbrojených síl Slovenskej republiky, ďalších prvkov podpory obrany a medzinárodnú spoluprácu v oblasti obranného plánovania.
       Pri príprave dokumentu boli zohľadnené skúsenosti z práce výboru za obdobie od jeho vzniku až do roku 2004.
       Materiál prešiel medzirezortným pripomienkovým konaním a bol prerokovaný na schôdzi Bezpečnostnej rady Slovenskej republiky. Všetky opodstatnené pripomienky boli do materiálu zapracované. Materiál na rokovanie vlády sa predkladá bez rozporov.